BBLกำไรดีขึ้น ตามตลาดคาด8,000ล้านบ.
ธนาคารกรุงเทพ ประกาศกำไรไตรมาสแรกปีนี้ออกมาดี 8,000 ล้านบาทตามที่ตลาดคาด
23 เม.ย. 2555

ธนาคารกรุงเทพ ประกาศกำไรไตรมาสแรกปีนี้ออกมาดี 8,000 ล้านบาทตามที่ตลาดคาด
ธนาคารกรุงเทพ (BBL) รายงานกำไรสุทธิไตรมาสแรกปีนี้ มีกำไร 8,084 ล้านบาท เพิ่มขึ้น 37% จากไตรมาส 4 ปี 2554 และ 25% จากช่วงเดียวกันของปีก่อน ใกล้เคียงกับที่นักวิเคราะห์ในตลาดคาดการณ์ไว้
นายชาติศิริ โสภณพนิช กรรมการผู้จัดการใหญ่ BBL กำไรที่ดีขึ้นเกิดจากเศรษฐกิจเริ่มฟื้นตัวจากภาวะอุทกภัยและภาคธุรกิจมีการขยายการลงทุนอย่างต่อเนื่อง ในขณะที่ภาครัฐมีความชัดเจนเรื่องแผนการลงทุนทั้งระยะสั้นและระยะยาวที่จะขับเคลื่อนเศรษฐกิจสำคัญ
ไตรมาสแรกปีนี้ ธนาคารสามารถปล่อยสินเชื่อเพิ่มขึ้นประมาณ 4 หมื่นล้านบาท หรือเพิ่มขึ้น 2.7% จากไตรมาส 4 ปี 2554 และ 16% จากช่วงเดียวกันของปีก่อน จากความต้องการสินเชื่อเพื่อใช้เป็นทุนหมุนเวียนและเพื่อการลงทุนระยะยาว โดยเฉพาะลูกค้าธุรกิจขนาดใหญ่และธุรกิจขนาดกลางและขนาดเล็ก (SMEs)
คุณภาพสินเชื่อของธนคารดีขึ้นจากหนี้ที่ไม่ก่อให้เกิดรายได้ (NPLS) ที่ลดลงจากสิ้นปี 2554 ที่ 2.7% เหลือ 2.6%
นอกจากนั้น ยังตั้งสำรองค่าใช้จ่ายหนี้สูญและหนี้สงสัยจะสูญลดลง ส่งผลให้มีอัตราส่วนสำรองค่าเผื่อหนีสงสัยจะสูญต่อสินเชื่อด้อยคุณภาพที่ 193.1%
ธนาคารมีสภาพคล่องสูงโดยมีอัตราส่วนสินเชื่อต่อเงินฝาก 91.8% เพื่อรองรับการแข่งขันของธนาคารในอนาคตมีสัดส่วนเงินกองทุนต่อสินทรัพย์เสี่ยง 15.9% เป็นเงินกองทุนขั้นที่ 1 ที่ 12.8%